作者:洪諮夔
標題:沁園春
內容:詩不云乎，蒹葭蒼蒼，白露為霜。看高山喬木，青雲老幹，英華滋液，亦斂而藏。匠石操斤遊林下，便一舉採之充棟樑。須知道，是天將大任，翕處還張。薇郎玉佩丁當。問何事午橋花竹莊。又星迴歲換，臘殘春淺，錦熏籠紫，慄玉杯黃。喚起東風，吹醒宿酒，把甲子從頭重數將。明朝去，趁傳柑宴近，滿袖天香。